**БЕРИЙН ЛОВЗАРШ**

1. Тахьтаргех ловзар

Тахьтарг — поппарах бина кад бу. Иза куьйга т1е а буьллий, ун т1е я шерачу лаьтта т1е бертал тухуш хуьлу. Бертал тоьхча, «тахь» аьлла тата а эккхаш, иэккха беза и кад. Нагахь санна къовсалуш шиъ я кхоъ-виъ велахь, царах кад иккхича, жимох 1уьрг даьлларг (я эккхане а ца иккхинарг) эшна лору. Эшначо шен тахьтаргах беккхина поппар чубилла беза, шел тоьллачун тахьтарган 1уьрг д1а а хьулдеш.
Таьхтарг лаьттах тухуш х1ара тайпа йиш локху бераша:
Тахьтарг, тахьтарг, эккхалахь,
Шайт1ан ши б1аьрг баккхалахь.

2. Го юкъа валарх ловзар

Ловзуш болчара, цхьаъ юккъе а воккхий, цкъа хьалха го бо. Т1аккха юккъе ваьккхинчуьнга хаттарш а деш (кху лахахь далийна долу), цо эшарца а, куьйга-эшарца а жоп а луш, д1ахьо ловзар:
Г о б и н а ч а р а. Схьадийцахьа, тхан ваша, к1а д1а муха доь?
Ю к к ъ е р а ч о. К1а иштта д1адоь, к1а иштта д1адоь (куьйга-эшарца ган а гойтуш).
Г о б и н а ч а р а. Схьадийцахьа, тхан ваша, к1а т1е муха долу?
Ю к к ъ е р а ч о. Иштта долу, иштта долу (куьйга-эшарца гойту).
Г о б и н а ч а р а. Схьадийцахьа, тхан ваша, к1а муха хьокху?
Ю к к ъ е р а ч о. Иштта хьокху, иштта хьокху… (мангал хьакхаран кеп х1оттайо).
Г о б и н а ч а р а. Схьадийцахьа, тхан ваша, к1а муха ору?
Ю к к ъ е р а ч о. Иштта ору, иштта ору (ц1ов охьа буьллий, т1е з1е т1ехь йолу г1аж еттаран сурт х1оттадо).
Г о б и н а ч а р а. Схьадийцахьа, тхан ваша, к1а муха охьу?
Ю к к ъ е р а ч о. Иштта охьу, иштта охьу (кахьар хьовзоран сурт х1оттадо).
Г о б и н а ч а р а. Схьадийцахьа, тхан ваша, демах бепиг муха до?
Ю к к ъ е р а ч о. Иштта до, иштта до (бод хьеран, сурт х1оттадо).
Г о б и н а ч а р а. Схьадийцахьа, тхан ваша, бебиг муха доу?
Ю к к ъ е р а ч о. Иштта доу…

3. Кулоьках ловзар

Хьажочу п1елггал йолу йоца дечиг д1ах1оттайо (цуьнан ц1е кулоьк ю). Цунна т1ера д1а пхиъ сиз хьокху, х1ора сиза юккъехь цхьанца метар меттиг юьтуш. Мала буург г1ожа т1ехь буйнаш дустарца къаставо.
Цхьамма г1аж тоьхна айделла долу кулоьк схьалаьччий бен к1елхьара ца волу мала буург. Схьалацахь — мала баа д1ах1утту г1аж тоьхнарг.
Дуьххьара г1аж уггар а генарчу (кулоькана пхеалг1ачу сиза т1ера схьатуху. Мала буучуьнга кулоьк схьа ца лацалахь, иза деалг1ачу сиза т1е волу. Т1аккха — кхоалг1ачу, юха шолг1ачу. Т1аьххье а хьалхарчу сиза т1е.
Хьалхарчу сиза т1е нисвелчий бен г1аж д1а а ца хоьцуш, тоха бакъо яц кулоьках. И бакъо йоккхуш ю хьалхарчу сиза т1е кхачарца. Т1аккха пхеазза хьайн ницкъ мел бу г1аж туху ахь кулоькана, иза х1оразза а генна д1а а дохуьйтуш.
Вукху деа сиза т1ера кхуссуш йолу г1аж буйнара д1а а хоьцуш тоха еза кулоькана.
Хьалхарчу сиза т1ера хьуо пхоьазза г1аж тоьхна ваьлча, юха а генарчу, пхеалг1а долчу сиза т1ера д1а а доладо ловзар.
Кулоькана г1аж кхоссале х1ара йиш а локхий, т1аккха г1аж кхуссу кулоькана:
Д1о-о йоьдуш ворда ю,
Вордана т1аьхьа ж1аьла ду,
Ж1аьлина т1аьхьа кулоьк ду,
Кулоькана т1аьхьа Муса ву,
Дар-ров!

БЕРИЙН ЛОВЗАРШЦА ДОГ1УШ ХИЛЛА ХЕТТАРШ-ЖОЬПАШ

1. Цхьа-цхьа цхьайтталиг,
Цхьана ненан шийталиг,
Ши етт бетта гуьмалиг,
Бецан б1евлиг,
Б1аьвна чуьра чоьхьалиг,
Чоьхьа тесна оьлтариг,
Хьала-охьа шото,
Шотоша б1о буьйцу.
— Б1онна хьалха мила ву?
— Шел воккха Чиракх ву!
— Чиракхна х1ун деза?
— Алдан-Малдан йо1 еза!
— Йо1ана х1ун деза?
— Кураш боккха ка беза!
— Коьманна х1ун деза?
— Яа х1ума еза!
— Бацана х1ун деза?
— Мангалхо веза!
— Мангалхочунна х1ун деза?
— Думий-галий деза!
— Кхап-кхип!
Супа а ца луш дуун делахь!

2. Цициг-мициг,
Хьо мичахь дара?
— Говраш 1амош дара.
— Говраш мичахь ю?
— Г1опа чу йоьхкина.
— Г1ап мичахь ю?
— Ц1аро ягийна.
— Ц1е мичахь ю?
— Хино яйина.
— Хи мичахь ду?
— Старг1анаша д1амелла.
— Старг1анаш мичахь ю?
— Лома т1ехьа яхана.
— Лам мичахь бу?
— Н1аьнаша бохийна.
— Н1аьний мичахь ду?
— Бедаша диъна.

3. — Цхьа-цхьа цхьайтталиг,
Ши етт бетта гуьмилиг\*\*
— Гуьмилгахь х1ун ю?
— Кур лекха ка бу.
— Коьмана х1ун еза?
— Яа буц еза.
— Бацана мила оьшу?
— Мангалхо оьшу.
— Малгалхочунна х1ун еза?
— Думий-галий деза.
— Думий-галий даалахь,
— Суна дакъа диталахь.
\_\_\_\_\_\_\_\_\_\_\_\_\_\_\_\_\_\_\_\_
\* Хьалха заманахь цхьадолу берийн ловзаршна т1аьхьа эшарш ялош хилла. Иштта хеттарш деш а, царна жоьпаш луш а ловзарш хилла вайнехан. Х1инца дукхах долу ловзарш дицделла, амма халкъан иэсехь йисна цаьрца йоьзна хилла барта произведенеш (хеттарш — жоьпаш).
\*\*Гуьмалг — кхабанах тера пхьег1а.

4. Шайт1а къардар

1. Цхьаъ х1ун ду?
2. Цхьана сил мерза х1ун ду?

1. Шиъ х1ун ду?
2. Шина б1аьргал сирла х1ун ду?

1. Кхоъ х1ун ду?
2. Кхо ког бола г1ант х1оттинчахь лаьтта.

1. Диъ х1ун ду?
2. Биъ са болу г1ала х1оттинчахь лаьтта.

1. Пхиъ х1ун ду?
2. Пхеамо вихкинарг цхьаннина васта хала хира дара.

1. Ялх х1ун ду?
2. Ялх етт болу дай-наний шарах а, шурех а хьоьгур дац.

1. Ворх1 х1ун ду?
2. Ворх1 к1ант волу дай-наний дели а, сели а нисделла.

1. Барх1 х1ун ду?
2. Барх1 ту болу дай-наний нахал хьалха аха г1ур ду.

1. Исс х1ун ду?
2. Иссамо йитинарг вайн кен-керта а ма хьуьйзийла.

1. Итт х1ун ду?
2. Уьттолг1а сой, баддий лела дахара. Бад хилдехьа йисира, со сехьа велира.

1. Эх1, бад жима хилла хир яра?
2. Бад жима муха хуьлу, исс эзар ц1е йогучу шахьар т1ехь, т1ам д1а а кхуссий, 1индаг1 деш йолу бад.

1. Эх1, юрт жима хилла хир яра?
2. Юрт жима муха хуьлу, лаха ма11ехь тоьхна болу мохь лакха маь11ехь а ца хезаш хилча, лакха ма11ехь тоьхна мохь лаха маь11ехь а ца хезаш хилча.

1. Эх1, юрт къора хилла хир яра?
2. Юрт къора муха хуьлу, лаьхьно доккха нох хезча?

1. Эх1, лаьхьа саьрмик хилла хир бара?
2. Лаьхьа саьрмик муха хуьлу, буйна боьллича, буйнал сов ца баьлча?

1. Буй шелагал хилла хир бара?
2. Буй шелагал муха хуьлу, коьртах тоьхча, корта а ца бойча?

1. Корта берзан хилла хира бара?
2. Корта берзан муха хуьлу, мокхано а божуш хилча.

1. Мокх буолат хилла хир дара?
2. Мокх буолат муха хуьлу, ц1еро боддеш хилча.

1. Ц1е йовха хилла хир яра?
2. Ц1е йовха муха хуьлу, хино а йойуш хилча?

1. Хи шийла хилла хира дара?
2. Хи шийла муха хуьлу, малхо а дохдеш хилча?

1. Малх бовха хилла хира бара?
2. Малх бовха муха хуьлу, мархаша а бойуш хилча?

1. Мархаш юькъа хилла хира яра?
2. Мархаш юькъа муха хуьлу, мохо а йойуш хилча?

1. Мох ч1ог1а хилла хира бара?
2. Мох ч1ог1а муха хуьлу, сан ц1ийн ма11ера к1а юккъера шиъ к1ан буьртиг а ца ластийра цо.

1. Эх1, хьуна-м к1ант а вина.
2. Х1а-вай, к1антана к1ант веш ца лаьтта х1ара дуьне?

1. И-м вала а велира.
2. Х1а-вай, леш-дуьсуш ца лаьтта х1ара дуьне?

1. Цул т1аьхьа-м сакъа а даьккхина.
2. Велчунна т1аьхьа сакъа доккхийла ца хаара хьуна?

1. Хьуна дитина дакъа цицкаш а диира,
2. Х1а-вай, ц1ахь воцчуьнан дакъа цицкаша доийла ца хаара хьуна?

Эццехь дог иккхина делла шайт1а.

5. — Д1а йоьдарг х1ун ю?
— Сийна-сийна къиг ю.
— Цуьнан багахь х1ун ю?
— Боча, боча б1ар ду.
— Вахьадожахь х1ун дер?
— К1ел палас лоцар.
— Палас бат1ахь х1ун дер?
— Мехаца тоьгур.
— Маха каглахь х1ун дер?
— Пхьере хуттуьйтур.
— Пхьар лахь х1ун дер?
— Не1ар т1ехьа д1авуллур,
Т1е хи а доьттина.